Пейо Яворов
Аз страдам

chitanka.info

Аз страдам. И в самозабвението на труда,

и в саморазяждането на покоя, —

на битието в зноя,

на извънсветовни блянове в студа —

кога летя, когато падам,

аз страдам.

Издигам ли се — дигам се, под мен

по-страшна бездната да зине;

литна ли стремглав надоле устремен,

душа копней на светло да почине.

И винаги напред, и всякога надиря…

Аз вечно диря.

И страдам. Аз презрях

радостите на живота. Страдам

в доброто ясно — в тъмен грях

когато падам,

аз страдам.

И търся. И в страдание живот се изхаби,

да търся — все страданието, може би.

Издание:

П. К. Яворов, „Събрани съчинения в пет тома“, Български писател, С.1977–1979, под редакцията на К. Куюмджиев

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.